**Mira Forsström:**

**Masennuksen tilalle tuli ilo**

***Kolme vuotta sitten Mira Forsströmin elämä muuttui. Hänen puolestaan rukoiltiin. Masennuksen tilalle tuli ilo ja rauha.***

Mira Forsstörmillä (30) luokiteltiin keskivaikea masennus. Hän kertoo, että elämässä oli vuosia vaikeita aikoja, joista hän ei muista paljonkaan.

– Kolme vuotta sitten hän oli käymässä sisarensa ja tämän miehen luona. Toisen pariskunnan kanssa he rukoilivat yhdessä puolestani, Mira kertoo ja sanoo, että tuosta ystäväpariskunnasta tuli hänen hengelliset vanhempansa.

– Siinä hetkessä lepo ja vapauden tunne täyttivät minut. Elämäni sai uuden suunnan, kun masennuksen tilalle tuli rauha ja ilo.

Mira sanoo, ettei halua väheksyä niitä, joilla on masennusta. Mutta hän tietää, että Jumala voi muuttaa kaiken.

Hän sai ystäviä ja alkoi käydä seurakunnassa.

– Jumala alkoi käyttää minua. Nyt olen itse mukana rukoilemassa ihmisten puolesta.

Uuden elämän myötä Mira muutti Helsinkiin. Työkin vaihtui mielenterveys- ja päihdekuntoutuksesta kosmetologin ammattiin.

Helsingissä hän liittyi Kansan Raamattuseuran Hehkun kautta löytämäänsä rukouspiiriin. Hehku on opiskelijoiden ja nuorten aikuisten toimintaa, Mira valottaa.

– En ole mikään äärikarismaattinen, mutta rukousryhmässä olemme saaneet kokea herätystä ja palavuutta. Me olemme pieniä, mutta Jumala tekee suuria.

Nykyään Hehkun perjantai-illoissa on aina rukouspalvelu tilaisuuden jälkeen. Siellä Mira ja muut rukousryhmäläiset palvelevat halukkaita rukoilemalla heidän puolestaan.

- Aloitamme syyskauden rukousbrunssilla, Mira kertoo. Syksyllä on tiedossa monenlaisia rukoustilanteita. Hän haluaa osallistua myös joulukuussa Turussa järjestettävään Kristuspäivään, jonne kokoontuu rukoilijoita eri puolilta Suomea.

Uskoon tultuaan Mira soitti läpi ystävänsä ja kertoi tapahtuneesta. Moni on pyytänyt häntä rukoilemaan puolestaan.

– Äiti rukoili paljon minun puolestani pimeinä vuosina. Nyt hän on onnellinen siitä että elämäni on muuttunut.

Kosmetologin ammatissa Mira kokee olevansa omalla paikallaan.

– Siinä on parasta ihmisten kohtaaminen. Työtä tehdessä ja keskustellessa voin myös rukoilla ihmisten puolesta mielessäni.

Kuvateksti:

Joulukuussa Mira haluaa osallistua Kristuspäivään rukoilemaan yhdessä muiden rukoilijoiden kanssa.